סילבן אדמס

סילבן אדמס (באנגלית: Sylvan Adams; נולד ב-1 בנובמבר 1958) הוא איש עסקים ומיליארדר יהודי קנדי-ישראלי, פילנתרופ, אחד מארבעת ילדיו של המיליארדר ניצול השואה מרסל אדמס. בשנת 2022 העריך מגזין פורבס ישראל את הונו האישי בכ-2.2 מיליארד דולר.איתי זהוראי, רשימת עשירי ישראל לשנת 2022, פורבס ישראל בשנת 2025 הופיע לראשונה ברשימת המיליארדרים העולמית של מגזין פורבס עם שווי נקי של כ-2.8 מיליארד דולר.

 ביוגרפיה 
סילבן נולד בקוויבק סיטי לאנני ומרסל אדמס, ניצולי שואה אשר לחמו גם במלחמת העצמאות. התגורר במונטריאול.

רוב הונו של אדמס הוא מעסקי חברת הנדל"ן איברוויל פיתוח, שנוסדה על ידי אביו. למד מנהל עסקים באוניברסיטת טורונטו. בשנות ה-90 של המאה העשרים התמנה למנכ"ל החברה וניהל אותה במשך 25 שנה.

 פילנתרופיה 
סילבן אדמס נחשב כאחד הפילנתרופים הבולטים בישראל והישראלי היחידי נכון ל-2022 החתום על יוזמת ה־Giving Pledge, היוזמה של וורן באפט וביל גייטס אשר חותמיה מתחייבים לתרום את מרבית הונם בעודם בחיים למטרות פילנתרופיות שונות.איתי זהוראי, משימת חייו: סילבן אדמס מציב סטנדרט חדש של פילנתרופיה בישראל, פורבס ישראל

בשנת 2009 יסד את קרן משפחת אדמס. הקרן תורמת למטרות הקשורות לפיתוח הספורט בישראל ובקנדה ולקידום דימויה של ישראל בעולם.

על שמו של אדמס קרוי פרס בוני ציון המוענק מדי שנה לעולים חדשים על תרומתם לקידום מדינת ישראל.

אדמס אחראי להגעת טורניר הג'ירו ד'איטליה 2018 לישראל.

אדמס תרם לבנייתו של ולודרום סילבן אדמס, מתקן הוולודרום הראשון בישראל והשני במזרח התיכון, ולסלילתו של שביל אופניים בפארק הירקון אשר נקרא על שמו. שביל אופניים זה הוא חלק מאופנידן, רשת שבילי אופניים המתוכננים להיבנות בגוש דן.

אדמס תרם להקמתו של המכון האוניברסיטאי הראשון בישראל למצוינות בתחום הספורט, שנחנך ב-2017 באוניברסיטת תל אביב ונקרא על שמו.

ב-2019 תרם למרכז הרפואי איכילוב 100 מיליון ש"ח להקמת מרכז לרפואה דחופה חדש. כמן כן, אדמס תרם גם להקמת בית חולים לילדים להשתלות לב בבית החולים וולפסון.

באירוויזיון 2019 מימן את הופעתה של מדונה בגמר האירוויזיון באקספו תל אביב, מימון שהוערך במיליון דולר.

בנובמבר 2019 הביא לישראל את נבחרות ארגנטינה ואורוגוואי למשחק ידידות שנערך באצטדיון בלומפילד.

אדמס אחראי להבאת משחקי הסופרקאפ הצרפתי בשנת 2021 ובשנת 2022, וכן משחק ידידות בין אתלטיקו מדריד ויובנטוס שתוכנן להיערך באצטדיון בלומפילד אך בוטל בעקבות מבצע עלות השחר.

במאי 2022 לאחר הטבח באלעד נעתר לבקשת ראש העיר ישראל פרוש והודיע כי יתרום לקרן לפיתוח העיר אלעד כמיליון דולר לטובת השלמת שביל האופניים סובב אלעד.

בשנת 2023 נבחר להדליק משואה בטקס הדלקת המשואות בהר הרצל לרגל שנת ה-75 למדינת ישראל.

בדצמבר 2023 הודיע על תרומה של 100 מיליון דולר, שתתפרס על פני עשר שנים, לאוניברסיטת בן-גוריון בנגב.

בנובמבר 2025 הודיע על תרומה של 100 מיליון דולר, לשיקום המרכז הרפואי האוניברסיטאי סורוקה, שנפגע במהלך מבצע עם כלביא.

אדמס הוא אחד מבעלי קבוצת רכיבת האופניים ישראל - פרמייר טק. באוקטובר 2025 פרש מניהולה לאחר שהקבוצה הסירה את השם "ישראל" משמה.

 חיים אישיים 
בשנות השמונים התנדב בקיבוץ חצור, שם גם הכיר את רעייתו. בסוף שנות השלושים לחייו החל להתאמן ברכיבת אופנים ולהתחרות במרוצי אופניים על פי גילו. בין השאר זכה 17 פעמים בתחרות המסטר של קוויבק וב-6 מדליות בתחרות המכביה.

ב-2023 זכה בתואר אלוף עולם כפול ברכיבה לגילאי 65 עד 69 במירוץ לאופני כביש וברכיבה נגד השעון.

אדמס עלה לישראל בסוף שנת 2015 ומתגורר בתל אביב.

 גלריה 

קישורים חיצוניים





 הערות שוליים 

קטגוריה:אנשי עסקים יהודים קנדים
קטגוריה:אנשי עסקים ישראלים
קטגוריה:רוכבי אופניים ישראלים
קטגוריה:מיליארדרים ישראלים
קטגוריה:ישראלים ילידי קנדה
קטגוריה:משיאי משואה ביום העצמאות: 2023
קטגוריה:קנדים שנולדו ב-1958
קטגוריה:ישראלים שנולדו ב-1958